CELEX: 32021R0807
Language: hu
Date: 2021-03-10 00:00:00
Title: A Bizottság (EU) 2021/807 felhatalmazáson alapuló rendelete (2021. március 10.) az 528/2012/EU európai parlamenti és tanácsi rendelet I. mellékletének a kálium-szorbát hatóanyagként való felvétele céljából történő módosításáról (EGT-vonatkozású szöveg)

2021.5.21.   
               
               
                  HU
               
               
                  Az Európai Unió Hivatalos Lapja
               
               
                  L 180/81
               
            
         A BIZOTTSÁG (EU) 2021/807 FELHATALMAZÁSON ALAPULÓ RENDELETE
         (2021. március 10.)
         az 528/2012/EU európai parlamenti és tanácsi rendelet I. mellékletének a kálium-szorbát hatóanyagként való felvétele céljából történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 28. cikke (1) bekezdésére,
         mivel:
         
                     (1)
                  
                  
                     A kálium-(E,E)-hexa-2,4-dienoátot (kálium-szorbát) az 528/2012/EU rendelet 89. cikkének (1) bekezdésében említett és az 1062/2014/EU felhatalmazáson alapuló bizottsági rendeletnek (2) megfelelően elvégzett, az összes létező hatóanyag szisztematikus vizsgálatára irányuló munkaprogramban szereplő létező hatóanyagként értékelték.
                  
               
                     (2)
                  
                  
                     Az 1062/2014/EU felhatalmazáson alapuló rendelet 7. cikkének (2) bekezdése értelmében a biocid termékekkel foglalkozó bizottság 2014. december 4-én elfogadta az Európai Vegyianyag-ügynökség (a továbbiakban: Ügynökség) véleményét (3), amelynek során figyelembe vette az értékelő illetékes hatóság következtetéseit. Mivel az illetékes hatóság értékelése 2010. október 20-án lezárult, az 528/2012/EU rendelet 90. cikke (2) bekezdésének megfelelően a Bizottság a 98/8/EK európai parlamenti és tanácsi irányelvnek (4) megfelelően megvizsgálta a kálium-szorbát jóváhagyására irányuló kérelmet, és az ügynökség véleményében megállapította, hogy a 8. terméktípusba tartozó, kálium-szorbátot tartalmazó biocid termékek várhatóan megfelelnek a 98/8/EK irányelv 5. cikkében meghatározott követelményeknek.
                  
               
                     (3)
                  
                  
                     A kálium-szorbát létező hatóanyag 8. terméktípusba tartozó biocid termékekben történő felhasználását ezért az (EU) 2015/1729 bizottsági végrehajtási rendelet (5) jóváhagyta.
                  
               
                     (4)
                  
                  
                     A kálium-szorbát továbbra is szerepel a 6. terméktípusba tartozó biocid termékekben való felhasználása tekintetében valamennyi létező hatóanyag szisztematikus vizsgálatára irányuló munkaprogramban.
                  
               
                     (5)
                  
                  
                     2014. december 4-i véleményében az Ügynökség azt is megállapította, hogy a kálium-szorbát megfelel az 528/2012/EU rendelet I. mellékletébe történő felvétel kritériumainak.
                  
               
                     (6)
                  
                  
                     Az Ügynökség véleményére figyelemmel a kálium-szorbátot helyénvaló felvenni az 528/2012/EU rendelet I. mellékletébe. Mivel a kálium-szorbát értékelése egy olyan hatóanyagra vonatkozó dokumentáció alapján történt, amely megfelel a 98/8/EK irányelv 11. cikkének (1) bekezdésében meghatározott követelményeknek, a kálium-szorbátot fel kell venni az 528/2012/EU rendelet I. mellékletének 6. kategóriájába.
                  
               
                     (7)
                  
                  
                     Az 528/2012/EU rendelet 89. cikkének (3) bekezdése átmeneti intézkedéseket ír elő az olyan esetekre, amikor az említett rendelet szerint jóváhagyásra kerül valamely, a létező hatóanyagok szisztematikus vizsgálatára vonatkozó munkaprogramban szereplő létező hatóanyag. A 6. terméktípusba tartozó kálium-szorbát vonatkozásában az említett rendelet 89. cikke (3) bekezdésének alkalmazásában a jóváhagyás időpontját 2023. február 1-jében indokolt meghatározni annak érdekében, hogy elegendő idő álljon rendelkezésre az engedélykérelmeknek az említett rendelet 89. cikke (3) bekezdésének második albekezdése szerinti benyújtására,
                  
               ELFOGADTA EZT A RENDELETET:
         
            1. cikk
            Az 528/2012/EU rendelet I. melléklete e rendelet mellékletének megfelelően módosul.
         
         
            2. cikk
            Az 528/2012/EU rendelet 89. cikke (3) bekezdésének alkalmazásában a kálium-szorbát 6. terméktípusban történő jóváhagyásának időpontja 2023. február 1.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 167., 2012.6.27., 1. o.
         
         
            (2)  A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).
         
            (3)  A biocid termékekkel foglalkozó bizottság véleménye a kálium-szorbát hatóanyag jóváhagyása iránti kérelemről, terméktípus: 8., ECHA/BPC/37/2014, elfogadás időpontja: 2014. december 4.
         
            (4)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).
         
            (5)  A Bizottság (EU) 2015/1729 végrehajtási rendelete (2015. szeptember 28.) a kálium-szorbát létező hatóanyag 8. terméktípusba tartozó biocid termékekben történő felhasználásának jóváhagyásáról (HL L 252., 2015.9.29., 24. o.).
      
      
         
            MELLÉKLET
            A hatóanyagoknak az 528/2012/EU rendelet I. mellékletében foglalt, a rendelet 25. cikkének a) pontja szerinti jegyzékében a 6. kategória a következő bejegyzéssel egészül ki:
            
                        
                           EK-szám
                        
                     
                     
                        
                           Név/csoportképlet
                        
                     
                     
                        
                           Korlátozás
                        
                     
                     
                        
                           Megjegyzés
                        
                     
                  
                        „246-376-1
                     
                     
                        Kálium-(E,E)-hexa-2,4-dieonát (kálium-szorbát)  (*1)
                        
                     
                     
                        A hatóanyag minimális tisztasági foka  (*2): 990 g/kg
                     
                     
                        CAS-szám: 24634-61-5
                     
                  
               (*1)  A 89. cikk (3) bekezdésének alkalmazásában a kálium-szorbát 6. terméktípusban történő jóváhagyásának időpontja 2023. február 1.
            
               (*2)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.”